Un dia de principis de setembre, el barri de la Barceloneta es va llevar ple de pintades que –amb un llenguatge més propi de l'antic Oest– dirigien als turistes expressions com "turista, vés-te'n a casa", "turista, respecta o mor" o "el teu turisme assassina el meu barri". Ningú va reconèixer l'autoria de les pintades, que van aparèixer en diferents carrers i places del barri i que van ser dissenyades amb motlles i pintura blanca. El Consistori va trigar quinze dies a netejar-les, utilitzant una màquina d'aigua a pressió. Mentre es van poder llegir les pintades, els veïns es van dividir entre els que donaven suport als missatges escrits a les voreres i els que els consideraven massa ofensius. La polèmica de les pintades tal com va néixer, un bon dia, va morir. Així ha estat fins avui, quan la polèmica ha tornat al barri. Aquest dimarts al matí han aparegut pintades fetes amb plantilla (stencils) i suposadament signades per l'Ajuntament de Barcelona en què es defensa l'art del grafiti.

Les inscripcions s'han fet a diversos llocs, però on més es concentren és a la plaça de Brugada. Allí, les peculiaritats arquitectòniques de la font dedicada a la balladora Carmen Amaya atreuen skaters dia i nit. Els esportistes es graven fent acrobàcies sobre la infraestructura, unes tècniques que no sempre tenen el vistiplau dels veïns. A més, d'aquesta tribu urbana, també freqüenten aquest espai artistes urbans amants del grafiti, de manera que són diverses les pintades, amb més o menys art, que s'han fet a la zona.

Aquest dimarts els grafitis han aparegut coberts amb un missatge sobreimpressionat amb tinta. Un missatge que els autors anònims han col·locat fent servir la mateixa tècnica que van emprar els que es van posar en contra dels turistes a principis de setembre. En aquesta ocasió el missatge era el següent: Graffity sucks like deepthroat, un missatge desconcertant i irònic que juga amb el doble significat del verb anglès suck, que s'utilitza per dir que una cosa no val res, però que també en altres contextos és fer sexe oral. Si la cita no és desconcertant per si sola, curiosament està signada per l'Ajuntament de Barcelona i utilitza el mateix logo, escut i tipografia que el Consistori.

Fonts municipals han desmentit que es tracti de cap tipus de campanya promoguda per l'Ajuntament de Barcelona “i molt menys amb aquest tipus de missatge”. Més aviat, per la ironia del missatge, sembla una crítica a la resposta de l'Ajuntament cap als grafitis. Els tècnics del servei de neteja esborraran els missatges com van fer al setembre.